Semja um landleigutekjur af virkjun Geitdalsár í Skriðdal Fjármálaráðuneytið og Fljótsdalshérað ganga frá samkomulagi um skiptingu leigutekna frá Arctic Hydro vegna fyrirhugaðrar virkjunar Geitdalsár . Bæjarráð hefur samþykkt samkomulagið en það fæst enn ekki afhent . Fyrrverandi iðnaðarráðherra er meðal þeirra sem andmælt hafa virkjunaráformunum . Staðsetning helstu mannvirkja fyrirhugaðrar virkjunar í Geitdalsá samkvæmt frumhönnun Mannvits . Bæjarráð Fljótsdalshéraðs hefur fyrir sitt leyti samþykkt samkomulag við ríkið um skiptingu leigutekna þessara aðila sem landeiganda á vatnasvæði Geitdalsárvirkjunar . Í þeirri útgáfu samkomulagsins sem bæjarráðið samþykkti eru sagðar hafa verið gerðar minniháttar breytingar sem ræddar hafi verið á fundinum . Þrátt fyrir ítrekaðar óskir þar um hafnar Björn Ingimarsson , bæjarstjóri Fljótsdalshéraðs , að afhenda afrit af hinum samþykkta samningi að svo stöddu . „ Eins og fram kemur í afgreiðslu bæjarráðs þá er þetta afgreitt með ákveðnum breytingum sem þarf að bera undir hinn aðila samningsins , fjármálaráðuneytið , áður en hægt verður að ganga frá samningnum . Þegar endanlegur samningur liggur fyrir verður hægt að afhenda hann , “ segir bæjarstjórinn . Elva Björk Sverrisdóttir , upplýsingafulltrúi fjármálaráðuneytisins , segir ekki búið að ganga frá samkomulaginu . „ Um leið og það liggur fyrir er hægt að afhenda þér það , “ segir í svari Elvu til blaðamanns . Geitdalsárvirkjun er verkefni samnefnds einkahlutafélags sem er í eigu Arctic Hydro . Áætlað er að afl virkjunarinnar verði allt að 9,9 megavött . „ Megininnrennslið í Geitdalsá er úr Leirudalsá , sem rennur í gegnum nokkur vötn á leið sinni úr vestri . Eitt þessara vatna mun fara undir fyrirhugað miðlunarlón , “ segir í skýrslu verkfræðistofunnar Mannvits um framkvæmdina sem enn er í umhverfismati . Meðal þess sem tilheyrir framkvæmdinni er þriggja ferkílómetra miðlunarlón 702 metra hæð yfir sjávarmáli í Leirudal . Lengd stíflu er áætluð um einn kílómetri og hæð hennar átján metrar . Hjörleifur Guttormsson , fyrrverandi alþingismaður Alþýðubandalagsins og fyrrverandi iðnaðarráðherra , er einn þeirra sem andmælt hefur Geitdalsárvirkjun . „ Hér er um að ræða náttúrufarslega afar verðmætt svæði sem er ósnortið víðerni án teljandi mannvirkjagerðar en nýtt til sauðfjárbeitar um aldir , “ segir í umsögn Hjörleifs . „ Ég vil ekki trúa því að bæjarstjórn Fljótsdalshéraðs og sérfróðir sem vinna í hennar þágu fari að greiða götu virkjana á þessu svæði , þegar um er að ræða aðra og langtum mikilvægari kosti til framtíðarnota , “ segir einnig í athugasemdum iðnaðarráðherrans fyrrverandi .